Document ID: 32003D0721

Komission päätös,
tehty 29 päivänä syyskuuta 2003,
neuvoston direktiivin 92/118/ETY muuttamisesta ihmisravinnoksi tarkoitettua kollageenia koskevien vaatimusten osalta ja päätöksen 2003/42/EY kumoamisesta
(tiedoksiannettu numerolla K(2003) 3393)
(ETA:n kannalta merkityksellinen teksti)
(2003/721/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, 17 päivänä joulukuuta 1992 annetun neuvoston direktiivin 92/118/ETY(1), sellaisena kuin se on viimeksi muutettuna komission päätöksellä 2003/42/EY(2), ja erityisesti sen 15 artiklan toisen kohdan,
sekä katsoo seuraavaa:
(1) Olisi säädettävä ihmisravinnoksi tarkoitetun kollageenin valmistukseen sovellettavista kansanterveydellisistä erityisvaatimuksista. Jos nämä vaatimukset ovat samat sekä ihmisravinnoksi tarkoitetun että muuksi kuin ihmisravinnoksi tarkoitetun kollageenin osalta ja jos myös hygieniaa koskevat vaatimukset ovat samat, molempia kollageenityyppejä olisi voitava valmistaa ja/tai varastoida samassa laitoksessa.
(2) Olisi määriteltävä hyväksyntää ja rekisteröintiä, tarkastuksia ja hygieniaa koskevat vaatimukset, joita kollageenia valmistavien tuotantolaitosten on noudatettava. Lihavalmisteiden ja tiettyjen muiden eläimistä peräisin olevien tuotteiden tuotantoon ja markkinointiin vaikuttavista terveyttä koskevista kysymyksistä 21 päivänä joulukuuta 1976 annetussa neuvoston direktiivissä 77/99/ETY(3), sellaisena kuin se on viimeksi muutettuna asetuksella (EY) N:o 807/2003(4), ja elintarvikehygieniasta 14 päivänä kesäkuuta 1993 annetussa neuvoston direktiivissä 93/43/ETY(5) säädettyjä terveyttä koskevia vaatimuksia voidaan soveltaa myös kollageenivalmisteisiin.
(3) Maailman eläintautiviraston (OIE:n) kansainvälisen eläinten terveyttä koskevan säännöstön (2001) BSE:tä käsittelevässä 2.3.13.7 artiklassa suositellaan, että jos gelatiini ja kollageeni valmistetaan yksinomaan vuodista ja nahoista, eläinlääkintäviranomaisten olisi annettava lupa tuoda ja kuljettaa niitä rajoituksitta alueidensa kautta viejämaiden tilanteesta riippumatta.
(4) Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001(6), sellaisena kuin se on viimeksi muutettuna komission asetuksella (EY) N:o 1234/2003(7), mukaisesti terveistä märehtijöistä saatuihin direktiivissä 92/118/ETY tarkoitettuihin vuotiin ja nahkoihin sekä tällaisista vuodista ja nahoista saatuun kollageeniin ei sovelleta markkinoille saattamista koskevia rajoituksia.
(5) Tieteellinen ohjauskomitea antoi 10 ja 11 päivänä toukokuuta 2001 kollageenin turvallisuutta koskevan lausunnon, jossa käsiteltiin märehtijöiden vuodista tuotetun kollageenin turvallisuutta tarttuvien spongiformisten enkefalopatioiden (jäljempänä TSE:iden) suhteen.
(6) Kollageenin tuotantoon käytetty raaka-aine koostuu pääasiassa naudan vuotien ja jänteiden sidekudoksesta, vasikannahoista, lampaiden nahoista ja sikojen nahoista. Raaka-aineen turvallisuuden varmistamiseksi sen on oltava peräisin eläimistä, joiden on ante- ja post mortem -tarkastuksissa todettu kelpaavan ihmisravinnoksi. Materiaalin keräys, kuljetus, varastointi ja käsittely on myös tehtävä mahdollisimman hygieenisesti.
(7) Jotta näiden raaka-aineiden jäljitettävyys taattaisiin, keräyspisteet ja parkituslaitokset, jotka aikovat toimittaa näitä raaka-aineita, olisi hyväksyttävä ja rekisteröitävä. Lisäksi olisi säädettävä sen kaupallisen asiakirjan mallista, joka on mukana näiden raaka-aineiden kuljetuksen sekä keräyspisteisiin, parkituslaitoksiin ja kollageenin jalostuslaitoksiin toimittamisen aikana.
(8) On aiheellista muuttaa ihmisravinnoksi tarkoitetun gelatiinin tuotantoon aiottua raaka-ainetta koskevaa nykyistä kaupallista asiakirjaa tietyissä jäsenvaltioissa käytössä olevien valvontamenettelyjen yksityiskohtien ottamiseksi huomioon.
(9) Olisi vahvistettava valmista tuotetta koskevat vaatimukset sen varmistamiseksi, etteivät kuluttajien terveyttä uhkaavat aineet tai mikro-organismit ole saastuttaneet sitä. Siihen asti, kunnes tällaisten vaatimusten tieteellinen arviointi valmistuu, on aiheellista väliaikaisesti soveltaa yleisesti hyväksyttyjä saastumista koskevia vaatimuksia. Lisäksi olisi asetettava valmiiden tuotteiden pakkaamista, varastointia ja kuljetusta koskevat vaatimukset.
(10) On tarpeen säätää erityiset terveyttä koskevat säännöt, joita sovelletaan kollageenin ja ihmisravinnoksi tarkoitetun kollageenin tuotantoon käytettävien raaka-aineiden tuontiin. Olisi laadittava kollageenin ja ihmisravinnoksi tarkoitetun kollageenin tuotantoon aiotun raaka-aineen tuonnissa käytettävien terveystodistusten mallit. Komission on myös kolmannen maan toimittaman hakemuksen perusteella tunnustettava vaatimukset, jotka tarjoavat vastaavat takeet.
(11) Kollageenin tuotantoa koskevien erityissääntöjen hyväksymisen ei pitäisi rajoittaa TSE:iden torjumiseen ja valvontaan tähtäävien sääntöjen hyväksymistä.
(12) Sen vuoksi direktiiviä 92/118/ETY olisi muutettava.
(13) Syyskuun 30 päivänä 2003 voimaan tulevalla päätöksellä 2003/42/EY on muutettu direktiivi 92/118/ETY ihmisravinnoksi tarkoitettua kollageenia koskevien erityisten terveysvaatimusten sekä Euroopan yhteisöön ihmisravinnoksi lähetettävien kollageenin ja kollageenin raaka-aineen tuotantoa koskevien todistusvaatimusten osalta.
(14) Yhteisöön tuodaan kolmansista maista raaka-ainetta ja kollageenia, myös sellaista tietyt tekniset vaatimukset täyttävää kollageenia, jota ei ole saatavilla yhteisössä.
(15) Yhdistynyt kuningaskunta on pyytänyt uusien erityisten terveysvaatimusten soveltamisen lykkäämistä, jotta voitaisiin ottaa huomioon kyseisen maan tuottajat, jotka ovat riippuvaisia kolmansista maista tulevasta tuonnista.
(16) Kollageenin tuontiin liittyvien ongelmien ratkaisemiseksi käydyt neuvottelut, joiden tarkoituksena on sallia tuonnin jatkuminen uusia erityisiä terveyssääntöjä noudattaen, ovat päättyneet.
(17) On aiheellista antaa aikaa näiden neuvottelujen hallinnollisten vaiheiden päätökseen viemiselle, mutta kyseisen määräajan olisi oltava mahdollisimman lyhyt.
(18) Päätöksen 2003/42/EY liitteestä on löytynyt virhe, jonka mukaan kollageenin valmistuksessa käytettävää raaka-ainetta koskevaan kaupallisen asiakirjan malliin edellytettäisiin virkaeläinlääkärin leimaa. Virhe on syytä korjata.
(19) Selkeyden vuoksi päätös 2003/42/EY olisi kumottava ja korvattava tällä päätöksellä.
(20) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan direktiivin 92/118/ETY liite II tämän päätöksen liitteen mukaisesti.
2 artikla
Tämän päätöksen 1 artiklaa sovelletaan 31 päivästä joulukuuta 2003.
Sitä ei sovelleta ihmisravinnoksi tarkoitettuun kollageeniin, joka on valmistettu tai tuotu maahan ennen kyseistä päivämäärää.
3 artikla
Kumotaan päätös 2003/42/EY viipymättä.
4 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä syyskuuta 2003.

Labels: 0
3
17
6